Ο **Νίκος Καραθανασόπουλος** (Αθήνα, 25 Μαρτίου 1963) είναι Έλληνας πολιτικός και οικονομολόγος. Εκλέγεται βουλευτής από το 2007 με το Κομμουνιστικό Κόμμα Ελλάδας, του οποίου είναι μέλος της κεντρικής επιτροπής.

Βιογραφικό
----------

Γεννήθηκε στις 25 Μαρτίου του 1963 στην Αθήνα. Έχει σπουδάσει οικονομικά στην Ιταλία και πέραν της μητρικής ελληνικής γλώσσας, γνωρίζει και ιταλικά, ενώ είναι μέλος του Οικονομικού Επιμελητηρίου Ελλάδας. Όσον αφορά στην προσωπική του ζωή, είναι παντρεμένος. 

Στις αυτοδιοικητικές εκλογές του 2006 ήταν υποψήφιος νομαρχιακός σύμβουλος Αχαΐας υπό τον στηριζόμενο από το ΚΚΕ, Στάθη Κεραμιδά. Το επόμενο έτος ο Καραθανασόπουλος εξελέγη για πρώτη φορά βουλευτής Αχαΐας στις εθνικές εκλογές του 2007 και έκτοτε επανεκλέγεται συνεχώς (2009, Μάιος και Ιούνιος του 2012, Ιανουάριος και Σεπτέμβριος του 2015 και 2019). Είναι αναπληρωτής κοινοβουλευτικός εκπρόσωπος του ΚΚΕ, μέλος της κεντρικής επιτροπής του κόμματος, καθώς και μέλος του τμήματος οικονομίας της ίδιας επιτροπής. Στις αυτοδιοικητικές εκλογές του 2014 και το 2019 ήταν υποψήφιος περιφερειάρχης Δυτικής Ελλάδας με τη Λαϊκή Συσπείρωση, αποσπώντας ποσοστά της τάξης του 8,8% και του 8,05% και εκλέγοντας δύο και τέσσερις περιφερειακούς συμβούλους αντίστοιχα.

### Φραστικό επεισόδιο στη Βουλή

Την 17η Νοεμβρίου του 2020, με αφορμή τα επεισόδια που συνέβησαν στο κέντρο της Αθήνας ανάμεσα στην Ελληνική Αστυνομία και μέλη του ΚΚΕ που διαδήλωναν για την επέτειο της Εξέγερσης του Πολυτεχνείου παρά την απαγόρευση που ίσχυε με κυβερνητική απόφαση λόγω της πανδημίας του COVID-19, ο Καραθανασόπουλος προχώρησε σε υβριστικό χαρακτηρισμό έναντι του βουλευτή της Ελληνικής Λύσης, Κώστα Χήτα. Παρά τις παραινέσεις που του έγιναν αρνήθηκε να πάρει πίσω τον χαρακτηρισμό, τον οποίο και επανέλαβε, ενώ η στάση του κατακρίθηκε από τον αντιπρόεδρο της Βουλής, Απόστολο Αβδελά και τον αναπληρωτή υπουργό Ανάπτυξης και Επενδύσεων, Νίκο Παπαθανάση. Αργότερα, ο ίδιος απέδωσε τις εκφράσεις του στο κλίμα έντασης που επικρατούσε.

Παραπομπές
----------

1. 1 2 3  Μαργαρίτα Τόγια (επιμ.), *Έλληνες βουλευτές και ευρωβουλευτές*, Βουλή των Ελλήνων, Αθήνα, Αύγουστος 2009, σελ. 57.
2. 1 2  «Νικόλαος Πέτρου Καραθανασόπουλος». *hellenicparliament.gr*. Βουλή των Ελλήνων. Ανακτήθηκε στις 21 Ιουνίου 2021.
3. 1 2  «Νίκος Καραθανασόπουλος». *rizospastis.gr*. Ριζοσπάστης. 29 Δεκεμβρίου 2018. Ανακτήθηκε στις 21 Ιουνίου 2021.
4. ↑  ««Οπλο για τα λαϊκά στρώματα το ψηφοδέλτιο της ΝΑΣ»». *rizospastis.gr*. Ριζοσπάστης. 26 Σεπτεμβρίου 2006. Ανακτήθηκε στις 21 Ιουνίου 2021.
5. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα: Καραθανασόπουλος Νικόλαος Πέτρου». *hellenicparliament.gr*. Βουλή των Ελλήνων. Ανακτήθηκε στις 21 Ιουνίου 2021.
6. ↑  Διονυσόπουλος, Κωνσταντίνος (20 Δεκεμβρίου 2018). «Οι υποψήφιοι του ΚΚΕ στην Περιφέρεια και τους δήμους Δυτικής Ελλάδας - Νότιου Ιονίου». *PatrisNews - Εφημερίδα Πατρίς Ηλείας*. Ανακτήθηκε στις 26 Δεκεμβρίου 2018.
7. ↑  «Άγριος καυγάς Καραθανασόπουλου - Χήτα στη Βουλή για τα επεισόδια στο Πολυτεχνείο». *cnn.gr*. CNN Greece. 17 Νοεμβρίου 2020. Ανακτήθηκε στις 21 Ιουνίου 2021.
8. ↑  «Βουλή / Άγριος τσακωμός - Καραθανασόπουλος: «Η πολιτική μαλακία έχει και τα όριά της»». *avgi.gr*. Η Αυγή. 17 Νοεμβρίου 2020. Ανακτήθηκε στις 21 Ιουνίου 2021.
9. ↑  «Άνω κάτω η Βουλή: Θυελλώδης αντιπαράθεση με ύβρεις ΚΚΕ - Ελληνικής Λύσης». *skai.gr*. ΣΚΑΪ. 17 Νοεμβρίου 2020. Ανακτήθηκε στις 21 Ιουνίου 2021.
10. ↑  «Καραθανασόπουλος για την «πολιτική μ@λ@κί@»: Ηταν μια στιγμή έντασης». *protagon.gr*. Protagon. 18 Νοεμβρίου 2020. Ανακτήθηκε στις 21 Ιουνίου 2021.